২০২০ গ্রীষ্মকালীন প্যারালিম্পিক
২০২০ গ্রীষ্মকালীন প্যারালিম্পিক (জাপানি: 2020年夏季パラリンピック会, ইংরেজি: 2020 Summer Paralympics); আনুষ্ঠানিকভাবে টোকিও ২০২০ প্যারালিম্পিক গেমস, হলো আন্তর্জাতিক প্যারালিম্পিক কমিটি কর্তৃক পরিচালিত একটি আন্তর্জাতিক বহু-ক্রীড়া প্রতিযোগিতা, যা গ্রীষ্মকালীন প্যারালিম্পিক গেমস এর ১৬ তম আসর। এই আসরটি জাপানের টোকিওতে ২৪ আগস্ট থেকে ৫ সেপ্টেম্বর ২০২১ এর মধ্যে অনুষ্ঠিত হয়। মূলত ২৫ আগস্ট থেকে সেপ্টেম্বর ২০২০ এর মধ্যে আসরটি অনুষ্ঠিত হওয়ার কথা থাকলেও, কোভিড-১৯ এর বৈশ্বিক মহামারীর কারণে অলিম্পিক এবং প্যারালিম্পিক উভয়ই ২০২০ সালের মার্চে স্থগিত করা হয়। টোকিও অঞ্চলে জরুরি অবস্থা জারি থাকায় এটি মূলত দর্শকের উপস্থিতি ব্যতীতই অনুষ্ঠিত হয়। বিপণনের উদ্দেশ্যে আসরটিকে টোকিও ২০২০ হিসেবে চিহ্নিত করা হয়েছিল। ১৯৬৪ সালের গ্রীষ্মকালীন প্যারালিম্পিকের পর এটি টোকিওতে আয়োজিত দ্বিতীয় গ্রীষ্মকালীন প্যারালিম্পিক এবং ১৯৯৮ সালের শীতকালীন প্যারালিম্পিকের পর সর্বসাকুল্যে জাপানে অনুষ্ঠিত তৃতীয় প্যারালিম্পিক। এই আসরে সেইলিং ও ৭-এ-সাইড ফুটবলের পরিবর্তে প্যারালিম্পিক গেমসে ব্যাডমিন্টন এবং তায়কোয়ান্দোর প্রবর্তন দেখা যায়।